НэгъэцIумрэ Къуэшымрэ я фэеплъ зэхьэзэхуэ
Илъэс тIощIрэ блырэ хъуауэ Къэхъун къуажэм гъэ къэс щокIуэкI Афганистаным щыхэкIуэда НэгъэцIу Хьэсэнбий волейболымкIэ и фэеплъ зэхьэзэхуэ. Иужьрей лъэхъэнэм абы дыщIагъуащ курыт еджапIэ №2-м физкультурэмкIэ и егъэджакIуэу куэдрэ лэжьа Къуэшы Музэчыр и цIэри.
Зэпеуэм щытекIуа Шэрэдж Ищхъэрэ къуажэм и командэмрэ хьэщIэхэмрэ. Къэхъун дэт курыт еджапIитIым я спорт пэшхэм иджыблагъэ щекIуэкIа зэхьэзэхуэм къызэхуишэсат Нарткъалэ, Старэ Шэрэдж, Псыгуэнсу, Шэрэдж Ищхъэрэ, Псыкуэд, Аруан къуажэхэм къикIахэмрэ хэгъэрейхэм я командитIрэ.
Зэпеуэм хэтахэмрэ абы еплъыну къэкIуахэмрэ пэублэ псалъэ гуапэхэмкIэ зыхуагъэзащ Афган зауэм и ветеранхэм я Урысей союзым КъБР-м щиIэ щIыналъэ къудамэм и унафэщI Тхьэгъэлэдж Тимур, Къэбэрдей-Балъкъэрым щыщу Афганистаным щызэуахэм я зэгухьэныгъэм и тхьэмадэ Сыжажэ Хьисэ, Аруан районым и щIыпIэ администрацэм спортымкIэ и къудамэм и унафэщI КIурашын Владимир, Къэхъун къуажэ администрацэм и Iэтащхьэ Щэрмэт Мухьэмэд сымэ. ЗэIущIэм кърихьэлIат зауэ зэмылIэужьыгъуэхэм хэтахэу Шэшэн Iэуес, БецIыкIу Аслъэн, Жанджэрий Олег, Хужьокъуэ Ибрэхьим, нэгъуэщIхэри.
Гъатхэпэм и 2-м и махуэ псом гуащIэу екIуэкIа зэпеуэм текIуэныгъэр къыщихьащ Шэрэдж Ищхъэрэм и командэм. Абы финалым щыхигъэщIащ я гъунэгъу Старэ Шэрэдж къуажэм къикIахэр. Нарткъалэдэсхэм ещанэ увыпIэр къалъысащ.
ТекIуахэм фэеплъ кубокыр, дипломхэр, ахъшэ саугъэтхэр хуагъэфэщащ.
Сыт щыгъуи мы зэхьэзэхуэм и къызэгъэпэщакIуэ Гулэжын Беслъэн (ар нэхъапэм Къэхъун курыт еджапIэ №2-м щылэжьащ, иужьрей илъэсхэм Урысей ДОСААФ-м и Аруан район къудамэм и унафэщIщ) и жэрдэмыр ар-гуэру къыдаIыгъащ икIи дэIэпыкъуэгъу нэс къыхуэ- хъуащ ДОСААФ-м и Аруан район къудамэр, Къэхъун къуажэ администрацэр, Афганистаным щызэуахэм я Къэбэрдей-Балъкъэр зэгухьэныгъэр, НэгъэцIухэрэ Къуэшыхэрэ я лъэпкъхэр. Абыхэм я саугъэтхэр зэхьэзэхуэм щагъэуват икIи зыхуэфащэхэм гуфIэгъуэ щытыкIэм иту лъагъэсыжащ.
Жыласэ Заурбэч.
